ตรวจสุขภาพพบ4ธุรกิจเสี่ยง
ห่วงสุดมือถือกลัว3จีเกิดไม่ทันปีนี้หุ้นดิ่งต่างชาติสบช่องซื้อ3.2พันล.
10 ส.ค. 2554

ห่วงสุดมือถือกลัว3จีเกิดไม่ทันปีนี้หุ้นดิ่งต่างชาติสบช่องซื้อ3.2พันล.
ทริส สะกิด 4 ธุรกิจ อสังหามือถือผลิตไฟฟ้า นันแบงก์ให้ระวังการดำเนินงานมากขึ้น ห่วงมือถือมากสุดหาก 3จี ไม่เกิด กระทบความเชื่อมั่นรุนแรงเทียบมาบตาพุด นายสันติ กีระนันทน์ กรรมการผู้จัดการ บริษัท ทริสเรทติ้ง เปิดเผยในงานสัมมนาหัวข้อ “ตรวจสุขภาพของภาคธุรกิจจริง” ว่า ต้องการเตือน 4 กลุ่มธุรกิจ คือ ผู้พัฒนาอสังหาริมทรัพย์ ผู้ให้บริการโทรศัพท์เคลื่อนที่ (มือถือ) ผู้ผลิตไฟฟ้า และกลุ่มสถาบันการเงินที่ไม่ใช่ธนาคารพาณิชย์ (นันแบงก์) ให้ระมัดระวังการดำเนินงานมากขึ้น เพราะมีความเสี่ยงต่อผลประกอบการในอนาคต ความเชื่อมั่นของนักลงทุนต่างชาติ หรือการประกอบธุรกิจที่อาจลามไปสู่วิกฤตเศรษฐกิจได้ธุรกิจที่น่าห่วงมากสุด คือ ธุรกิจมือถือ หากการประมูลใบอนุญาต 3จี ไม่สามารถเกิดได้ภายในปีนี้ อาจส่งผลกระทบต่อภาพรวมของประเทศ และความเชื่อมั่นของนักลงทุนต่างชาติ เช่นเดียวกับกรณีการระงับโครงการก่อสร้างในมาบตาพุด เพราะ 3จี เป็นโครงสร้างพื้นฐานสำคัญของประเทศที่ควรมีการลงทุนสักที หลังเพื่อนบ้านไทยได้ใช้ระบบ 3จี กันหมด “ที่เป็นห่วงมือถือ เพราะตอนนี้บริษัท กสท โทรคมนาคม ได้ฟ้องร้องคณะกรรมการสรรหากรรมการกิจการโทรคมนาคมแห่งชาติ (กทช.) ว่า ไม่มีอำนาจในการเปิดประมูล 3จี ซึ่งหากศาลปกครองรับคุ้มครองชั่วคราว อาจทำให้การเปิด 3จี ล่าช้าออกไปอีก” ความกังวลกลุ่มผู้พัฒนาอสังหาริมทรัพย์ เพราะเริ่มมีการซื้อเก็งกำไร 3040% ของยอดซื้อคอนโดมิเนียมทั้งหมด และปัจจุบันการก่อสร้างคอนโดมิเนียมใหม่อยู่ที่ 4.6 หมื่นยูนิต ใกล้กับระดับปี 2540 ที่มี 6 หมื่นยูนิต และผู้ประกอบการหลายรายเริ่มหันมาซื้อที่ดินเปล่า (แลนด์แบงก์) เพิ่มขึ้น เป็นต้นเหตุต่อการก่อหนี้เพิ่มขึ้น“ที่ต้องสะกิดเตือน กลัวจะทำให้ราคาคอนโดมิเนียมเกินกว่าพื้นฐานที่ควรจะเป็น ซึ่งทุกครั้งของวิกฤตมักมีต้นตอจากฟองสบู่ของภาคอสังหาริมทรัพย์ และลามสู่ภาคเศรษฐกิจที่แท้จริง” นายสันติ กล่าวสำหรับผู้ผลิตไฟฟ้าที่มีความเสี่ยงด้านต้นทุนที่ยังแปรผันตามราคาก๊าซที่ผันผวนตามราคาน้ำมัน เนื่องจากผู้ผลิตไฟฟ้ายังใช้ก๊าซธรรมชาติมากถึง 70% ในการผลิตไฟฟ้าทั้งหมด และกังวลถึงการหารายได้ในอนาคต เพราะโรงไฟฟ้าพลังงานนิวเคลียร์เกิดได้ยาก กลุ่มธุรกิจนันแบงก์แยกเป็น 2 ส่วนคือ การที่ธนาคารพาณิชย์หลายแห่งลงมาทำธุรกิจสินเชื่อเช่าซื้อรถยนต์มากขึ้น ทำให้ผู้ประกอบการรายเล็กหายไป ขณะที่ธุรกิจหลักทรัพย์ ควรรีบหากลยุทธ์หลักในการดำเนินธุรกิจเพื่อรองรับการเปิดเสรีค่านายหน้าซื้อขายหลักทรัพย์ในปี 2555ด้านภาวะตลาดหุ้นวันที่ 2 ก.ย. สวิงขึ้นลง 16 จุด โดยช่วงเช้าทำสถิติสูงสุดใหม่ 928 จุด บวกเฉียด 10 จุด ก่อนตื่นตกใจผลตัดสินคดีมาบตาพุด ส่งผลให้ดัชนีร่วง 6 จุด หรือลงมาที่ 912 จุด แต่มีแรงรับหุ้นกลับ ไล่ดัชนีขึ้นมาปิดที่ 920.54 จุด เพิ่มขึ้น 1.20 จุด ต่างชาติซื้อหนัก 3,283 ล้านบาทนายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) กล่าวว่า วันที่ 2 ก.ย.ที่ผ่านมา บริษัทย่อยชื่อ พีทีทีอีพี ออสตราเลเซีย ในประเทศออสเตรเลียได้ยื่นหนังสือปฏิเสธการเรียกร้องค่าชดเชยความเสียหายต่อรัฐบาลอินโดนีเซีย เนื่องจากหนังสือและเอกสารการเรียกร้องค่าชดเชยความเสียหายซึ่งได้รับจากรัฐบาลอินโดนีเซียนั้น ไม่มีหลักฐานชัดเจนที่พิสูจน์ให้เห็นถึงความเสียหายจากเหตุการณ์มอนทารา ปตท.สผ. จึงไม่สามารถยอมรับการเรียกร้องค่าชดเชยความเสียหายดังกล่าวได้